b'\n_START_ARTICLE_\nKostfiber\n_START_PARAGRAPH_\nKostfiber er karbohydrater (med unntak av lignin, som er kostfiber men ikke karbohydrat) som ikke kan brytes ned av tarmens enzymer og som derfor n\xc3\xa5r tykktarmen uten \xc3\xa5 tilf\xc3\xb8re energi. Mesteparten av kostfiberet vi f\xc3\xa5r i oss kommer fra plantecellevegger i matvarene._NEWLINE_Fiber gir en metthetsf\xc3\xb8lelse og avhjelper tarmvirksomheten gjennom \xc3\xa5 binde v\xc3\xa6ske. Dette er med p\xc3\xa5 \xc3\xa5 redusere risiko for forstoppelse og divertikler (utposninger i tarmveggen). Kostfiber er ogs\xc3\xa5 bra for peristaltikken._NEWLINE_Kostfiber finnes blant annet i hvetekli, hvetegroer, linfr\xc3\xb8, psylliumfr\xc3\xb8, korn og villris._NEWLINE_Vannoppl\xc3\xb8selig kostfiber finnes i frukt, b\xc3\xa6r, gr\xc3\xb8nnsaker, havre, rug, linser, b\xc3\xb8nner og erter._NEWLINE_Et voksent menneskes daglige inntak av kostfiber b\xc3\xb8r ligge mellom 25 og 35 gram per dag eller 3 gram kostfiber for hver megajoule (MJ) energi (1 MJ = 238 kcal). If\xc3\xb8lge Nordic Nutrition Recommendations er maksimumsgrensen for kostfiberinntak 50g/dag. H\xc3\xb8yere inntak kan hemme tarmens absorbsjon gjennom \xc3\xa5 binde n\xc3\xa6ring og energi som f\xc3\xb8lger med avf\xc3\xb8ringen.'